জল থইথই বিহার! ৪ দিনের দীর্ঘ জ্যামে অচল কলকাতা-দিল্লি হাইওয়ে

ওয়েব ডেস্ক: খাতায় কলমে বর্ষা শেষ হলেও লাগাতার নিম্নচাপের জেরে কমছে না বৃষ্টির কোপ। চলতি সপ্তাহে যেমন উত্তরবঙ্গে ভয়াবহ বন্যা (Flood) হয়েছে, তেমনই উত্তর ভারতের একাধিক জেলাতেও তৈরি হয়েছে বানভাসি অবস্থা। এর জেরে কার্যত স্তব্ধ হয়ে পড়েছে কলকাতা-দিল্লি জাতীয় সড়ক (Kolkata-Delhi National Highway)। ১৯ নম্বর জাতীয় সড়কে এখন দীর্ঘ যানজট (Traffic Jam)। দিনের পর দিন রাস্তার উপর দাঁড়িয়ে শয়ে শয়ে ট্রাক, বাস ও ছোট যানবাহন। ছবিটা বিহারের (Bihar) রোহতাস জেলার। টানা চারদিন ধরে সেখানে থমকে রয়েছে পরিবহন ব্যবস্থা।

গত শুক্রবার প্রবল বৃষ্টি হয় বিহারজুড়ে। তারপর থেকেই রোহতাস জেলার একাধিক জায়গায় সড়কের অবস্থা ভয়াবহ হয়ে ওঠে। ছয় লেনের নির্মিয়মাণ মহাসড়কের বিভিন্ন স্থানে তৈরি হওয়া সার্ভিস লেন ও ডাইভারশন এলাকাগুলি পুরোপুরি জলে ডুবে যায়। এর ফলে জাতীয় সড়কে যান চলাচল একেবারে অচল হয়ে পড়ে।

আরও পড়ুন: সিলিন্ডার বোঝাই ট্যাঙ্কারের সঙ্গে ট্রাকের সংঘর্ষ, ভয়াবহ বিস্ফোরণে আহত ৩

রাস্তায় জায়গায় জায়গায় বড় বড় গর্ত তৈরি হয়েছে, তাতে জমেছে জল। সব মিলিয়ে পরিস্থিতি হয়ে উঠেছে বিপজ্জনক। এই অবস্থায় কাদা ও পিচ্ছিল রাস্তার উপর দিয়ে যানবাহন চলাচল করলেই নিয়ন্ত্রণ হারাচ্ছেন চালকরা, ঘটছে ছোট-বড় দুর্ঘটনা। তাই এই রাস্তায় দাঁড়িয়ে পড়ছে একের পর এক গাড়ি। ফলস্বরূপ দিনের পর দিন জাতীয় সড়কের যানজট আরও বেড়েই চলেছে।

জানা গিয়েছে বিহারের রোহতাস থেকে শুরু হওয়া এই যানজট এখন ছড়িয়ে পড়েছে ওরঙ্গাবাদ পর্যন্ত। অর্থাৎ প্রায় ৬৫ কিলোমিটার এলাকা জুড়ে চলছে এই ভোগান্তি। গাড়িচালক ও সাধারণ মানুষদের অভিযোগ, প্রশাসন বা জাতীয় সড়ক কর্তৃপক্ষ (NHAI)-এর পক্ষ থেকে কোনও কার্যকর পদক্ষেপ দেখা যাচ্ছে না। এই যানজটে সবচেয়ে ক্ষতিগ্রস্ত হচ্ছেন পণ্যবাহী গাড়ির চালকরা। বিশেষ করে যাঁরা পচনশীল দ্রব্য বহন করছেন, তাঁদের ক্ষতির আশঙ্কা প্রবল। অন্যদিকে, অ্যাম্বুল্যান্স, পর্যটক এবং সাধারণ যাত্রীদেরও এই যানজটের কারণে চরম দুর্ভোগ পোহাতে হচ্ছে। চারদিন কেটে গেলেও সমস্যার কোনও সমাধান হয়নি।